OBH 2842/1995.
Az állampolgári jogok országgyűlési biztosának jelentése
Ügyintéző: dr. Kubinyi Katalin

Az eljárás megindítása

A panaszos azt sérelmezte, hogy egy társasházi öröklakás tulajdonosaként felszólító levelet kapott a Díjbeszedő Részvénytársaságtól a ház hátralékos közműdíjának, közös tartozásának 327.999 forint megtérítésére. 
Az Alkotmány 2. § (1) bekezdésében deklarált jogállamiságból fakadó jogbiztonság esetleges sérelmére tekintettel az ügyben vizsgálat indult. 

A megállapított tényállás és a vizsgálat megállapításai

Megkeresésünkre a Díjbeszedő Rt. azt a tájékoztatást adta, hogy a társasházzal szemben 1995. március és szeptember közötti időszakra vonatkozóan 327.999 forint  és járulékai összegű víz- és csatornadíj hátralékot tartottak nyilván. Erre vonatkozóan küldték a felszólítást a panaszosnak, valamint egy másik öröklakás tulajdonosnak és a társasház közösségnek is. Miután a felszólítás eredménytelen maradt, fizetési meghagyás kibocsátását kérték a bíróságtól a társasház közösséggel valamint a két tulajdonossal szemben. Ezt követően a társasház közösség a tartozásból 190.000 forintot megfizetett, a Díjbeszedő Rt követelése 137.999.- forint és járulékaira módosult. 

A Díjbeszedő Részvénytársaság vezérigazgatója levelében kifejtette, hogy álláspontjuk szerint követelésük érvényesítése jogszerű mind a tulajdonosokkal, mind a társasház közösséggel szemben. 
A víz- és csatornahasználat - álláspontja szerint - a Polgári Törvénykönyv 334. § (2) bekezdésének megfelelő oszthatatlan szolgáltatás, ezért az azt igénybevevő tulajdonosok és a társasház közösség egyetemlegesen tartozik megfizetni az ellenértékét. A szolgáltatás oszthatatlanságából eredően a díjfizetési kötelezettség egyetemleges a használók körében  álláspontja szerint.

A vizsgálat eredményeként megállapítható, hogy a panaszos és a Díjbeszedő Részvénytársaság között polgári per van folyamatban.
Az állampolgári jogok országgyűlési biztosáról szóló 1993. évi LIX törvény nem ad felhatalmazást arra, hogy az országgyűlési biztos a bíróságok hatáskörébe tartozó ügyben vizsgálatot folytasson, ezért a vizsgálatot hatáskör hiányának megállapításával lezárom.

Budapest, 1997. augusztus 1.

Gönczöl Katalin